Twee hoor hul lot ná 2019-moordDie vermoorde sakeman Eric Lyell. (Foto: Verskaf) Bongani Patrick Tau (24) en Andile Mpangeva (23) is tydens die Pretoriase hooggeregshofsitting in Palm Ridge elkeen 25 jaar tronkstraf opgelê vir die moord op Eric Hillary Lyell van Vereeniging. Regter Tonny Thobane het hulle skuldig bevind op aanklag van moord, roof met verswarende omstandighede, die onwettige besit van ŉ vuurwapen en ammunisie en dwarsboming van die gereg, sê Lumka Mahanjana, woordvoerder van die Nasionale Vervolgingsgesag (NVG). Maroela Media het vroeër berig Lyell, ŉ afgetrede prokureur van Vereeniging, se liggaam is in Januarie 2019 in die Vaalrivier langs die R59 gevind. Hy was aangerand en het ŉ steekwond aan sy buik gehad. Lyell se selfoon is later nagespeur in Sharpeville en die stokou Volkswagen Jetta, waaroor hy baie erg was al het hy weeldemotors besit, by Builders in Vereeniging op pad Vanderbijlpark toe. Dr. Clarissa Gerber, Eric Lyell (68) se dogter, het destyds aan Maroela Media gesê dat Tau se ouma jare lank by die gesin gewoon het en dat die Lyells hom help grootmaak het. Mahanjana sê Tau het ten tyde van die voorval by Lyell gewerk en by hulle in die huis gewoon. Mpangeya, ŉ vriend van Tau, het gereeld kom kuier. “Die twee het op 11 Januarie 2019 die oorledene met ŉ piksteel aangeval en doodgemaak. Hulle het sy motor, selfoon, horlosie en vuurwapen en ammunisie gesteel. Hulle het sy liggaam met ŉ plastieksak bedek, na die Vaalrivier gery en die liggaam daar gestort. Daarna het hulle na die Oos-Kaap gevlug.” Lyell is deur sy familie as vermis aangemeld toe hulle hom nie telefonies in die hande kon kry nie. Die ondersoek het na die twee se inhegtenisnemings gelei, onderskeidelik op 14 en 28 Januarie 2019. Hulle was sedertdien in aanhouding nadat die NVG suksesvol borgtog teengestaan het. “Hulle het in die hof skuld ontken. Die staat kon egter bo redelike twyfel hulle skuld bewys, danksy die oorweldigende bewyse teen hulle.” Staatsaanklaer adv. Trott Mphahlele het ter verswaring van vonnisoplegging gesê die oorledene het die twee vertrou. Hulle het hom in sy huis doodgemaak. Hy het die hof versoek om ŉ vonnis op te lê wat ŉ sterk boodskap van geregtigheid aan die gemeenskap sal stuur.